Mörgum er í fersku minni þegar Rússar fyrir nokkrum árum síðan gerðu strandhögg í gömlum bílaflota Íslendinga og fluttu úr landi heilu skipsfarmana af bílum , marga af Lödugerð , en þó ýmsar fleiri tegundir einnig svo fremi sem hægt var að aka þeim að skipshlið . Nú er svipuð “ landhreinsun ” að fara af stað en að þessu sinni er safnað dráttarvélum . Pólverjar vilja nú kaupa gamlar vélar á Íslandi af gerðunum Zetor og Ursus . Þessi eðaltæki eru til í miklum mæli um sveitir landsins , í misjöfnu ásigkomulagi . Vafalaust verða margir bændur og aðrir dráttarvélaeigendur fegnir því að geta afsett þessi gömlu tæki fyrir einhvern pening . Í gær lentu Pólverjar hér á landi og fóru beint upp í Borgarfjörð til að festa kaup á dráttarvélum af þessum gerðum af borgfirskum bændum . Forsaga málsins er sú að fyrir nokkru voru Pólverjar á ferð í Reykjavík og sáu þar Zetor dráttarvél fyrir framan hús . Eigandinn var ekki heima , en þeir munu hafa haft uppi á númeri hans og falað gripinn . Í viðræðum kom í ljós að þeir vildu gjarnan kaupa fleiri vélar . Zetor-eigandinn , Guðmundur Bergsson , vildi gjarnan greiða götu þeirra , ræddi við menn í Vélabæ í Borgarfirði og þá fór boltinn að rúlla . Að sögn Guðmundar búa þessir Pólverjar rétt við Zetor verksmiðjurnar úti í Póllandi . Þar geta þeir fengið varahluti fyrir lítið og gera því upp gamlar vélar sem þeir síðan selja til pólskra bænda . Guðmundur segir að gamli Zetorinn hans hafi nú verið gerður upp og kominn í vinnu á pólskum akri . Ef einhverjir hafa áhuga á að selja Pólverjunum gamlar dráttarvélar af áðurnefndum gerðum er reynandi að hafa samband við Boguslaw Raut í síma 0045 - 20494957 . Pólverjarnir fóru norður á Akureyri í gær , miðvikudag og verða síðan hjá Bíla - og vélasölunni Geisla í Borgarnesi á föstudag .